**PREDKLADACIA SPRÁVA**

Ministerstvo životného prostredia Slovenskej republiky (MŽP SR) predkladá podľa § 17 ods. 3 a 10, § 19 ods. 1 a 6, § 30 ods. 4 a 7 a § 53 ods. 1 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“) na rokovanie vlády SR návrh nariadenia vlády Slovenskej republiky, ktorým sa vyhlasuje Národný park Slovenský kras, jeho zóny a ochranné pásmo (ďalej len „nariadenie vlády“). Dôvodom vyhlásenia národného parku je  tiež konanie o porušení zmlúv č. 2019/2141, ktoré vedie Európska komisia voči Slovenskej republike vo vzťahu k územiam európskeho významu (nedostatočné vyhlasovanie a chýbajúce ciele a opatrenia ochrany prírody).

Národný park Slovenský kras bol vyhlásený nariadením vlády Slovenskej republiky č. 101/2002 Z. z., ktorým sa vyhlasuje Národný park Slovenský kras na výmere 34 611,0832 ha, resp. s výmerou ochranného pásma 11 741,5677 ha. V návrhu zonácie je výmera národného parku zvýšená na 35 527,88 ha a naopak, výmera jeho ochranného pásma znížená na 5 715,98 ha, pričom zóna A s 5. stupňom ochrany tvorí 24,18 % výmery národného parku, zóna B so 4. stupňom ochrany 3,34 %, zóna C s 3. stupňom ochrany tvorí 72,37 % a zóna D s 2. stupňom ochrany bola navrhnutá na 0,10 % jeho výmery. Návrhom zonácie dôjde na štátnych pozemkoch k navýšeniu podielu 5. stupňa (z 1233,79 ha na 88 591,80 ha), ako aj podielu 4. stupňa (z 96,9 ha na 1 187,29 ha) a dôjde tiež ku zníženiu podielu 3. stupňa (z 33 280,39 ha na 25 712, 58 ha) na výmere Národného parku Slovenský kras.

Schválením zonácie by došlo ku zrušeniu 14 chránených území, s ktorými sa tento národný park prekrýva.

Veľká časť územia Národného parku Slovenský kras, ako aj časť jeho ochranného pásma, je súčasťou európskej sústavy chránených území Natura 2000. Sú nimi chránené vtáčie územie (SKCHVU027 Slovenský kras) a 25 území európskeho významu. Tieto lokality boli zaradené do výnosu Ministerstva životného prostredia Slovenskej republiky č. 3/2004–5.1 zo 14. júla 2004, ktorým sa vydáva národný zoznam území európskeho významu (oznámenie Ministerstva životného prostredia Slovenskej republiky č. 450/2004 Z. z. o vydaní výnosu, ktorým sa vydáva národný zoznam území európskeho významu), ako aj rozhodnutí Európskej komisie, pričom aktuálne je platné a účinné vykonávacie rozhodnutie Komisie (EÚ) 2023/243 z 26. januára 2023, ktorým sa prijíma šestnásta aktualizácia zoznamu lokalít s európskym významom v alpskom biogeografickom regióne regióne (Ú. v. EÚ L 36, 7.2.2023).

Zámer vyhlásiť zóny Národného parku Slovenský kras a zmeny jeho hraníc a ochranného pásma bol dotknutým subjektom oznámený Okresným úradom Košice 8. decembra 2022 podľa § 50 a § 53 zákona, spoločne s návrhom programu starostlivosti o Národný park Slovenský kras. K zámeru boli podané pripomienky od 60 dotknutých subjektov. Pripomienky boli predmetom podrobnej analýzy, na základe ktorej Správa Národného parku Slovenský kras zámer zonácie upravila. Upravený projekt ochrany pre zonáciu tohto národného parku bol zverejnený na stránke <https://www.npslovenskykras.sk/projektochrany/>. Pripomienky boli prerokované Okresným úradom Košice v spolupráci so Správou Národného parku Slovenský kras so sídlom v Brzotíne v období od 21. februára 2023 do 2. marca 2023 a následne Okresný úrad Košice vypracoval záznamy z rokovaní a písomné vyhodnotenie pripomienok.

Účelom vyhlásenia zón Národného parku Slovenský kras je predovšetkým zabezpečenie priaznivého stavu predmetov ochrany, ktorými sú (prioritné) biotopy európskeho a národného významu, biotopy (prioritných) druhov európskeho a národného významu – rastlín i živočíchov, druhy vtákov a abiotické javy.  Predmetom ochrany sú tiež prirodzené procesy a prirodzený vývoj prírodných spoločenstiev na podstatnej časti územia národného parku.

MŽP SR prostredníctvom ním poverenej odbornej organizácie ochrany prírody v rámci schvaľovacieho procesu pred predložením na rokovanie vlády Slovenskej republiky, ako aj  pred zápisom do katastra nehnuteľností, doručí správcovi informačného systému lesného hospodárstva na adresy nlc@nlcsk.org a anlc-ulzi@nlcsk.org hranice národného parku, zón národného parku a ochranného pásma národného parku v dátovom formáte pre ukladanie vektorových priestorových dát pre geografické informačné systémy (napr. Esri shapefile), ktorý priestorovo popisuje geometrické body, línie a plochy hranice.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je vzhľadom na predpokladanú dĺžku legislatívneho procesu a potrebnú legisvakačnú lehotu navrhnutý na 1. január 2024.